Document ID: 32008R1029

REGOLAMENT TAL-KUMMISSJONI (KE) Nru 1029/2008
ta’ l-20 ta' Ottubru 2008
li jemenda r-Regolament (KE) Nru 882/2004 tal-Parlament Ewropew u tal-Kunsill biex jaġġorna referenza għal ċerti standards Ewropej
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 64(2) tiegħu,
Billi:
(1)
Ir-Regolament (KE) Nru 882/2004 jistabbilixxi qafas armonizzat ta’ regoli ġenerali għall-organizzazzjoni ta’ kontrolli uffiċjali biex tiġi żgurata l-verifika tal-konformità mal-liġi dwar l-għalf tal-bhejjem u l-ikel, saħħet l-annimali u r-regoli tal-beneseri tal-annimali.
(2)
Skond l-Artikolu 12 tar-Regolament (KE) Nru 882/2004 l-awtorità kompetenti tinnomina laboratorji li jistgħu jwettqu l-analiżi ta’ kampjuni li jittieħdu matul kontrolli uffiċjali. Dawk il-laboratorji jridu jkunu akkreditati skond ċerti standards Ewropej.
(3)
Il-Kumitat Ewropew għall-Istandardizzazzjoni (CEN) żviluppa standards Ewropej (standards EN) xierqa għall-fini tar-Regolament (KE) Nru 882/2004, u b’mod partikolari għall-akkreditazzjoni ta’ laboratorji.
(4)
CEN biddel l-istandards Ewropej EN 45002 dwar “Kriterji Ġenerali għall-valutazzjoni ta’ laboratorji għall-ittestjar” u EN 45003 dwar “Kalibrazzjoni u sistema ta’ akkreditazzjoni għal-laboratorji tal-ittestjar - Rekwiżiti ġenerali għall-operazzjoni u l-għarfien” bl-istandard EN ISO/IEC 17011 dwar “Rekwiżiti ġenerali għall-korpi ta’ akkreditazzjoni li jakkreditaw korpi ta’ valutazzjoni tal-konformità.” Għalhekk huwa xieraq li tiġi aġġornata r-referenza għal dawk l-istandards Ewropej fl-Artikolu 12 tar-Regolament (KE) Nru 882/2004.
(5)
Ir-Regolament (KE) Nru 882/2004 għandu għalhekk ikun emendat skond dan.
(6)
Il-miżuri stipulati f’dan ir-Regolament huma skond l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADDOTTAT DAN IR-REGOLAMENT:
Artikolu 1
L-Artikolu 12, huwa emendat kif ġej:
(1)
L-Artikolu 12(2)(b) tar-Regolament (KE) Nru 882/2004 jinbidel bit-test li ġej:
“(b)
EN ISO/IEC 17011 ‘Rekwiżiti ġenerali għall-korpi ta’ akkreditazzjoni li jakkreditaw korpi ta’ valutazzjoni tal-konformità’,”
(2)
L-Artikolu 12 (2) (c) huwa mħassar.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Ottubru 2008.

Labels: 7
17
0
6